정조 17년
司諫魚用謙持平南涑啓曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪惡則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕流沮遏代聽之逆皆其部曲則亂本凶圖甚於耉輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛熳於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之趾賊一門之窮凶極惡自有天地以來所未有者而限以國法猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶澤遂爛熳同參於啓能凶慘不道之謀而只誅其身王章已失輿憤未洩其陰凶情節其弟萬無不知之理李觀源以啓能之壻兼有師生之義啓能凶慘不道之謀決無不知之理而以蒙駭爲敎遽然酌處有乖獄體請遲晩後物故罪人啓能亟施孥籍之典趾賊等凶種夬施邦刑養遂獻遂李觀源亟令王府設鞫得情上曰不允用謙等曰噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容少忽而旣搜之文書倂皆付丙未露之端緖全不究覈獄體疎虞寧不寒心到今追究之道惟在於親屬奴傔之及時訊鞠而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙此得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及伏見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉及至今日年限已過則尤不可晷刻容貸於覆載之間矣夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收孥瀦宅不可謂當其律夏賊之變已用适雲之例則今於此賤決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛熳酬酢一室之尋常倡和推此可知恭賊正刑之後一二同情之類旣無究問之道而英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事綢繆之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑上曰不允用謙等曰噫以國榮之亘萬古所無之窮凶劇逆而得保首領臥斃牖下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之大計臣民之所望而渠敢肆然以此事不可再擧之說咆喝公座略無顧忌三十四字刀削凶肚莫掩至於製給凶疏沮過大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天誅之顯加臣民痛惋厥惟久矣到今賊復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典上曰不允用謙等曰噫嘻痛矣明謙之凶謀逆節實是亘萬古所無之賊也身爲閫帥四字刀削已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰九字刀削逆復之愛姪也一門之內日夜綢繆兩賊之間出沒紹介危機急變迫在呼吸何幸賊謀自綻天討夬行而誅殛之典止及其身收孥之律尙未擧行揆以王法萬萬失當以謙以逆復之子傳襲其父之凶圖七字刀削鉤覈之路惟在此賊之盤問而半夜特敎出付縣獄鞫體之壞損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之政雖已擧行而收孥之律在所不已逆復之變振古所無殄滅無遺育者政爲此賊準備語則其在鋤逆種杜後患之道殄之滅之不容少忽而今此好石之以年未滿循例爲奴者揆以邦刑萬萬乖當夫待年用刑乃是尋常治逆之律而至於此賊實無異於古之适雲今之趾夏則其凶種逆孼之待年與否今無可論時偉性本陰譎行又凶悖賊翰之餘論無不主張東馨之悖疏明有指揮賣權兜攬惟意所欲樂禍忌忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贓畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡欣蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公坐稠廣壤臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕請梟示罪人明謙正刑罪人以謙亟施孥戮之典逆復庶子好石亟施處絞之律荐棘罪人時偉設鞫得情夬正王法上曰不允用謙等曰噫嘻痛矣逆宇以凶喆之子藉其氣勢罔念煦濡之恩益肆跳踉擬帥市恩之謀旣極陰祕荷杖偸鈴之態不忍正視其所負犯不一而足而乃於不敢言之地敢懷不敢萌之心潛構啓草欲售欺天之計此已窮凶絶悖而於渠猶屬薄物細故潛藉逆復之姻婭七字刀削與同二字刀削之說旣已遲晩二字刀削他日之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天綱絶矣王法壞矣宇鎭之於善謙一而二二而一也今於兩賊伏法之後獨使此賊得逭王章古今天下寧有是哉當初已結案之凶逆得保首領於海島者已是失刑之大者而拿來之啓依法允下則庶幾聖斷赫然大討亟行矣奈之何纔到湖界旋從迂路初則領付本鄕末乃移配近島殆若量移者然義理自此晦塞亂逆無所懲畏思之及此寧不大可憂而大可懼者哉請遲晩罪人宇鎭捧根脚夬正王法上曰不允用謙等曰柳星漢疏語之窮凶情節之陰慝諸臣箚啓亦已槪論今以其疏中逆心之呈露凶言之悖慢者言之最是上款講學之說而特以聖懷之不忍提到諸臣之不敢語及近日疏啓每多隱映爲辭糢糊爲說此固出於體聖上茹痛之懷有不忍言而以其不忍而終於不言則將何以明凶徒詬天之逆節解中外然疑之群情乎臣等請和淚泚筆冒死陳之昔在戊寅復講之擧實爲群凶浸潤之階當聖壽倦勤之餘請十年已停之講者此魯禧諸賊綢繆之凶計自是以後托講義而引喩者罔非媒孼之凶言結奧援而交煽者皆是譖構之凶謀究厥禍機是爲關捩此固聖明所以不忍聞不忍言者也今日廷臣苟有秉彝孰不痛凶賊之設計悲殿下之茹哀語到講筵輒增聖慕雖以告朔之義時有開講之命悽惋之玉音不禁於由中掩抑之玉色難制於見外登筵諸臣亦皆仰覩者今此星漢一筆句斷謂之以微意單辭顯斥歸之於因噎終身孺慕之聖孝國人所悲而星漢則少無㥻意廢讀蓼莪之常情門人猶然而星漢則反肆懟筆蓋緣造言誣通自是衣鉢相傳逮至當宁潛德之初幾年此輩煽誣之說何所不至哉一脈種子尙不知戢窩窟根柢旣久且蘊必欲力抗君父謀危宗社根株未鋤枝葉更繁始售於戊己之間終成慘變更熾於乙丙之際自就芟夷及至近年夏恭顯投凶書於內瑮福暗逞凶圖於外蚓結蚪蟠種下生種式至今日又有星漢渠輩亦一臣子何乃悖逆至此又若下款兩條之說自前文武率榜動駕之日新恩前導每許倡夫之後隨非今斯古古例卽然其所爲說不足多辨下款女樂之云向日燈夕各營將臣果有遊衍張樂於壯營馬園之事而壯營處所旣在闕門之外馬園基址又是營後之地距闕旣遠在營又僻則渠亦有耳必聞有目必見旣無近似之事寧有流傳之言强稱禁苑之遊做出女樂之說抑勒矯誣誑惑疑眩是誠何心其亦叵測究其旨意所在駕虛鑿空指無謂有一言一事惟以厚誣聖德爲計惟我聖明之恒抱至痛無樂千乘在法應行之朝賀尙多權停之特敎則聖意所在孰不仰揣而敢爲是言譸張傳播紹述乙丙諸賊舊套餘論何其無倫不道之甚一至此極今臣等所論只就其疏中所言而言耳又聞星漢自有玆事不少追訟全無悚蹙之意惟肆忿毒之氣居家對客詬罵天日指斥乘輿凶言悖說罔有紀極聽者俱存焉敢誣也雖以渠之私書見之其辭意之絶悖無嚴節節彰露則此在渠已是承款之斷案而日前臺啓添入措語俱出傳說之眞的而酌約說去鶻突爲言猶未免墨抹還下誠爲無前之擧聽聞所及莫不駭惑固知聖意在於包荒認賊爲子反累聖德臣等竊爲之慨然繼以憂憤公疏則專事誣悖私室則敢逞凶毒言言逆腸事事凶肚昔之汝立今之夏賊俱萃一身萬剮猶輕而又況九宗之佯狂實爲此賊之眞贓人或顚狂則終身廢棄而噫彼九宗抑何心腸不顧終身之棄佯作顚狂之狀從前顚狂之類除非負罪於罔赦圖生於必死欲掩一世之耳目欲延一時之性命則豈有出此計者乎其甘心死黨極意規避之跡綻露無餘則星九兩賊可謂一而二二而一者也綢繆之情節不問可知譸張之根柢尙今未覈如此而尙何望亂賊之知懼黨與之鋤治也哉雖以重臣筵奏儒臣所懷見之渠若有一分畏戢之心敢於懲討方嚴之時猶稱前銜恣行鄕里凶肚逆腸之無所不至昭不可掩今若置而不問方來之慮尤不可勝言請柳星漢亟令王府設鞫嚴問期於得情夬正邦刑上曰不允用謙等曰噫嘻痛矣亂臣賊子從古何限而豈有若九宗之窮凶極惡至妖絶憯者哉渠以蟣蝨之賤常懷梟獍之心過惠陵而不下所乘則悖慢之逆節於是著矣向懿陵而至發凶言則怨懟之逆腸昭莫掩矣此陵亦下馬之言陵卒之參證明白偏黨二字之說帳殿之納招凶獰人臣之以偏黨事君前後凶逆所未發之語而此賊之肆然發口抑何心腸屢次供招之罔測不道至於此極則此誠古之莽卓之所未嘗有而今之夏瑮之所未敢爲也卽此一款雖千剮萬戮不足以少洩神人之憤而若夫佯狂凶計又何其陰慝巧惡之極也噫彼星賊之凶疏聞之者無不心寒而膽掉見之者皆欲手磔而口臠則爲今日臣子者苟有一分乘彝之心孰不欲明張沬飮疾聲嚴討而渠乃身居臺職忽稱顚狂之病巧作掩護之計綢繆之跡參涉之狀明若觀火窮覈精節永拔根柢卽是王章之所不可已者而纔得承款未及正法致使往牒所無之極逆大憝徑先致斃於獄中輿情之憤惋固未暇言而國家之失刑當復如何到今追施之道惟在於收孥籍産之典雖有依聖國已施之律之敎豈有凶如此賊逆如此賊而不施極律者乎請承款後物故罪人九宗亟施孥籍之典宜矣上曰不允持平南涑啓曰噫嘻痛矣柳師文之罪可勝誅哉渠以極逆之父惟當畏死縮首恭俟當律之不暇而乃初偃息城闉延攬人客不少畏蹙益肆凶毒一室兩賊同惡相濟詬罵天日之凶言無所不至指斥乘輿之悖語罔有紀極傳說狼藉有耳皆聞而至登諫長之疏論致有法曹之捉囚此其星漢父子凶肚相連逆節世襲平日怨國懟君之心弸結于中愈往而愈肆者也且其子凶疏之構成也敢曰在家不知其子悖說之噴出也亦是自有所受則此賊父子窮凶情節不可一日容貸於覆載之間也明矣其子星漢旣有府院鞫問之請則其父師文不可不竝施嚴鞫而迺者天網太恢遽下疏放之敎國法之隳壞已無可言而輿情之憤惋去而益激請亟寢秋曹罪人柳師文放釋之命仍令王府設鞫嚴問期於得情夬正王法上曰不允司諫魚用謙啓曰罪人克觀克泰以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫泄請金甲島爲奴罪人克觀古今島爲奴罪人克泰更令王府嚴鞫得情夬正王法上曰不允用謙曰逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自隕斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典上曰不允用謙曰星漢之凶言逆節綻露無餘擧國臣民莫不沬血致討其父師文苟有一分嚴畏之心則所當屛息縮伏覓死不得而渠敢偃處城闉延接人客此已萬萬痛惡而詬天罵日凶言悖說罔有紀極梟音益肆狼毒愈狠之說至登諫長之陳疏繼有法府之捉囚凡今日含生之倫擧切驚痛憤惋誓不與此賊父子共戴一天秋堂之疏請移鞫亦可見嚴國法討亂逆之義而不惟不賜允從乃以先問師文不但顚倒爲敎此賊之指斥乘輿公肆詬罵又出於星漢未伏法之前則其父子同惡讎國怨天之狀愈可見矣星漢請鞫旣有府院合啓師文竝鞫尤是擧國同聲而不意全放之命有若疏釋者然國體之隳壞已無可言輿憤之轉激去而益甚請亟寢秋曹罪人柳師文放釋之命仍令王府設鞫嚴問夬正典刑上曰不允用謙曰近來紀綱雖云掃地未有若今番動駕後不卽現告之事其所犯科不過不善周旋以致雜亂而汰拿之命又是匪怒之薄勘則事當感惶卽地自首之不暇而拖至兩日始得査現者國綱壞矣臣分蔑矣罪在微眚薄譴而不念義分厭然掩避若是之極他復何論究厥所爲萬萬駭痛現出之後尙今處分未下臣未敢知聖意之如何而此而置之其可曰國有法紀知所懲畏乎請現告諸人竝施竄配之典上曰不允用謙曰噫嘻李潤慶之罪可勝誅哉向來廟堂行會之事係是廟堂之援例指揮則當其往復之際雖有驕將悍帥尙不敢以慢語加之於廟堂況其往復不過與廟堂相關則至於筵敎有無不但渠之所不敢言卽是所不當言而噫其無嚴之習轉至犯分之境所謂營吏私通一事此何變怪之事也乃敢以莫重莫嚴之筵敎二字肆然勒說於悖口設辭之際其爲眼無國家之罪已無餘地而末又以迷頑云云等語悍然自恣不小自畏嗚呼渠雖無倫麤夫獨不顧堂陛之尊天壤之分而狠戾悖慢乃至此甚乎至如潛自渡江冒入城闉之罪節節濫猾而比此自來負犯猶屬細故漢法大不敬之誅正爲潤慶準備之律而聖朝刑政每失太寬拿囚之日旋命保放有若尋常罪囚者然而已至數旬一任其偃伏私處誠恐由此而國綱益壞臣分掃地無窮之憂有不可勝言請保放罪人李潤慶卽命諸府拿鞫得情夬施當律上曰李潤慶事究厥罪犯焉逭當施之律初見草記無批答下飭令廟堂更勿行會則筵敎二字牒報與狀啓猶不敢萌意下筆敢於蟣蝨營屬之所謂私通無難語犯兼有悖說渠罪可謂不容誅此皆在渠卽屬第二件罪案何必索諭以壞堂陛乎決不可以幺麽一武弁之事或忽堅氷之戒此所以許久深思欲一博詢當施之律者也姑待處分用謙曰臺閣論啓事體謹嚴有不容一毫放倒而噫彼李潤慶負犯之關係至重是何等罪案而向於發啓之際遣辭旣極糢糊聲罪反致掩翳以至密符收納之請則其爲全無倫脊不但止於失之緩論而已啓語一出公議齊咈揆以臺風不可無懲請前大司諫兪漢謨施以刊削之典上曰依啓用謙曰新除授正言李重蓮時在京畿陰竹地請斯速乘馹上來事下諭上曰依啓